Papersnake/gushiwen huggingface dataset:
浣溪沙
韩淲（宋代）

梅叶阴阴占晚春。博山香尽玉嶙峋。茶瓯酒碗试濡唇。闲里常嶙无伴侣，老来不是有情人。牡丹天气惜芳辰。
过江
钱晔（明代）

江渚风高酒乍醒，川途渺渺正扬舲。
浪花作雨汀烟湿，沙鸟迎人水气腥。
三国旧愁春草碧，六朝遗恨晚山青。
不须倚棹吹长笛，恐有蛟龙潜出听。
听霜钟
戴叔伦（唐代）

渺渺飞霜夜，寥寥远岫钟。出云疑断续，入户乍舂容。

度枕频惊梦，随风几韵松。悠扬来不已，杳霭去何从。

仿佛烟岚隔，依稀岩峤重。此时聊一听，馀响绕千峰。
汾阴十首 其一 降神用《靖安》。
郊庙朝会歌辞（宋代）

茫茫坤载，粤惟太宁。资生光大，品物流形。瞻言汾曲，允宅神灵。

圣皇躬享，明德惟馨。
金缕曲 与诸同人话吴兴风景有感 十七叠前韵
叶绍本（清代）

忆煞乌程酒。听传来、苹洲渔笛，乡梦回否。碧玉双溪流不断，漉去泾泥五斗。

浮黛影、山痕面九。小艇瓜皮随荡漾，泊芦花、恰有闲鸥守。

波汉水、碑岘首。

晶宫绝少轮啼走。尽放眼、绿荷如海，翠衣携手。一带鱼鳞楼阁好，修竹暑风不受。

爱修网、银刀巨口。顾渚芽茶白于雪，更团栾、明镜热妍丑。

子夜曲、红亭牖。
立秋日次韵葛正卿
孙觌（宋代）

侵晓微云渡，秋声带雨来。池凉噤蛙鼓，帘静閟蚊雷。

风伯褰帷入，炎官叱驭回。不须移枕簟，挥麈谢徘徊。
戏赠乐天、复言（此后三篇同韵）
元稹（唐代）

乐事难逢岁易徂，白头光景莫令孤。弄涛船更曾观否，

望市楼还有会无。眼力少将寻案牍，心情且强掷枭卢。

孙园虎寺随宜看，不必遥遥羡镜湖。
皇帝上平上皇帝寿乐曲·四举酒用祥龟之曲
崔敦诗（宋代）

粤有灵物，负图效祥。
莲栖蓍宿，锦文有章。
天和发越，壑泽滂洋。
溯于宫沼，美应昭彰。
越州歌
汪元量（宋代）

师相平章误我朝，千秋万古恨难消。
萧墙祸起非今日，不赏军功在断桥！
和宽居见怀韵 其一
王柏（宋代）

北望戏马台，荆榛满中路。英气一何多，怀古渺难溯。

山河腥日月，虎豹沐雨露。累累楚猴冠，异哉天所赋。

岂无济川才，淹留秋又莫。清风从何来，洒洒定吾故。

赠我金琅玕，凿落双鱼素。
颂古四首
释亮（宋代）

你有主丈与主丈，你地主丈夺主丈。
拨乱乾坤几个知，莺啼不在花枝上。
初秋
方岳（宋代）

残暑何时退，秋风日夜生。
已嫌湘簟冷，稍觉楚天清。
山路晴犹湿，星河夜自明。
时闻梧叶落，一似打门声。
贺陈毓瑞周年花甲四首 其四
祝书根（清代）

宾朋跄济主能贤，南国棠阴又北燕。半世征尘聊解组，满阶明北不需钱。

金罍酌彼欢无艺，玉树迎人种有田。遥想朔方桃荫遍，年年争诵去思篇。
六月二十四日秋夜书
方回（元代）

昨朝交末伏，今日立新秋。
故是凉犹未，终须热渐休。
酒醒兴午夜，月上倚西楼。
暍死端能免，江天问去舟。
镜湖
韩性（元代）

鸦陈连空木叶疏，西风衰柳半平芜。湖山照眼长奇丽，不枉千金买画图。
寄石泉云间明府叔
陈必复（宋代）

容易成离索，临分重忍言。
夜船杨柳岸，晓枕荻花村。
山雨断云肢，溪风生浪痕。
悬知自公退，怀抱欠同论。
山中遣兴五首
李流谦（宋代）

日薄愔愔热，江浑漫漫流。
蝉为合尖响，燕作掺裾愁。
枣熟成群打，禾登扫地收。
展眉欣一饱，八月又防秋。
古意
毕耀（唐代）

璇闺绣户斜光入，千金女儿倚门立。横波美目虽往来，

罗袂遥遥不相及。闻道今年初避人，珊珊挂镜长随身。

愿得侍儿为道意，后堂罗帐一相亲。
和曹殿丞寄荔支
蔡襄（宋代）

荔子凝丹摘晓鲜，江南来路与云连。
托根曾是三山下，结实应归万木先。
乡国远携甘旨重，宴堂分翫色香全。
清才仍更传新唱，一一骊珠照眼圆。
武昌射圃后山与江接走植柳竹方茂每为民家羊群所龁日有殴羊之事昔赞皇公以祝鸡翁自况走亦可谓牧羊儿矣
薛季宣（宋代）

有欲即有累，无营了无为。且非割鸡宰，宁是牧羊儿。

甲解木方遂，苞屯芽定萎。江山万里道，好去莫迟疑。
夏日辨玉法师茅斋
孟浩然（唐代）

夏日茅斋里，无风坐亦凉。竹林深笋穊，藤架引梢长。

燕觅巢窠处，蜂来造蜜房。物华皆可玩，花蕊四时芳。
南浦 六月二十八日苇湾观荷同幼遐前辈
况周颐（清代）

幽路入花天，闹红深、恰共中仙乘兴。花外小红亭，无人到、亭外绿荫千顷。

疏烟淡日，木兰愁绝馀香凝。惜起青黄憔悴叶，曾共袅婷窥影。

无边香色年年，算鸳鸯、惯识枝交蒂并。年少冶游心，飘零后、禁得万蝉悽哽。

欢娱谩省。碧云日暮颇黎冷。十二回阑肠断处，依约淩波来凭。
南台
姚勉（宋代）

一片荒碑立翠苔，空余基址郁崔嵬。
此台湮废浑闲事，山北如今未有莱。
僦舍西斋小圃竹树森植秋日摇落对之翛然因作长句尽道所见
宋祁（宋代）

避事长卿志，閒居郎将流。无心婴外物，有兴为高秋。

僦舍馀三婴，畸人代一邱。园空树色至，日淡暝烟浮。

绀叶繁江蓼，丹须亚海榴。青松七鬣嫩，黄菊万钉稠。

露泫梨津熟，风乾芰扇愁。小池圆写镜，卧石侧盘虬。

爱竹惟惭赋，逢萱即忘忧。信非吾土美，聊并小山留。

胜托三馀暇，幽寻五日休。沼蛙观聿役，檐雀听啁啾。

心有冥鸿伴，歌烦警鹤酬。兹焉为乐地，时事判悠悠。
杂兴简同志 其九
邹元标（明代）

文章千古事，壮夫比彫虫。彫虫虽小技，斯文岂易工。

今人竞词藻，古人性灵通。性灵既以通，源泉滋不穷。

六经文章伯，无语不鸿濛。笔可参造化，谁与领春风。
射的山观梅
陆游（宋代）

凌厉冰霜节愈坚，人间乃有此臞仙。
坐收国士无双价，独立东臞太一前。
此去幽寻应尽日，向来别恨动经年。
花中竟是谁流辈？欲许芳兰恐未然。
白羽扇赞
谢惠连（南北朝）

惟兹白羽，体此溅洁。凉齐清风，素同冰雪。其仪可贵，是用玩悦。

挥之襟袖，以禦炎热。
谢丁端叔直阁惠永嘉髹研句容香鬲
杨万里（宋代）

元珍先生茁云孙，雪竹有节豹有文。
染云作句本天巧，镂冰生花无手痕。
鵷鹭行边旧联翼，天禄阁中今独直。
半竿淮水将渠归，一笑荆溪岂人力。
赠我阿泓非姓陶，木家居士漆园曹。
急呼陈玄导黑水，花晕千层吹海涛。
句容铜山捣金屑，幻出羽渊三足鳖。
两耳踰肩一腹皤，解吐黄云香刮骨。
双珍投赠感故人，秃翁有笔今无神。
杯水慱诗元不直，酱瓿覆却那作嗔。
阿泓处分蛛丝里，延置铜君居上坐。
煮茶剥芡对炉薰，遮莫白驹隙中过。
往年因读岳王传尝为之赋今过东林睹其遗像感
黄文雷（宋代）

将军英爽冠人豪，眼底山河累宝刀。
青女护香天亦悮，黑龙饮渭数何逃。
当时僧说松楸犯，今日人推阀阅高。
珍重王孙方鼎贵，莫将歌舞替征袍。
初春二首 其一
项安世（宋代）

时阔江空无片云，草枯木脱最愁人。东风小作撩人意，已觉人间无奈春。
绍兴二十八年祀圜丘
学士院（宋代）

帝出于震，巽惟齐明。
律日姑洗，以示洁清。
我交于神，蠲意必精。
既兴而往，祈监斯诚。
秦系山房
于敏中（清代）

春山寂寂洞天幽，闻有高人此地留。一夜桃花新涨急，石池犹认墨花浮。
北塘避暑
韩琦（宋代）

尽室林塘涤暑烦，旷然如不在尘寰。
谁人敢议清风价，无乐能尘百日闲。
水鸟得鱼长自足，岭云含雨只空还。
酒阑何物醒魂梦，万柄莲香一枕山。
横吹曲辞。梅花落
沈佺期（唐代）

铁骑几时回，金闺怨早梅。雪中花已落，风暖叶应开。

夕逐新春管，香迎小岁杯。感时何足贵，书里报轮台。
山水友馀辞 水蛾儿
王质（宋代）

任霜叶，任霜花，啑飞蚊，味亦佳。浪稳无弩狐，波平无钩蛇。

水蛾儿，水蛾儿，石妇春风放尽丝，松根共掠蘋花飞。
满庭芳 和芝阳灵元子卫信道韵
马钰（金朝）

放懒生涯，欣慵活计，起心念念慈悲。而今不肯，摘叶更寻枝。撇下之乎者也，的端认、莲出青泥。闲闲里，扪心自忖，有似遇良医。逍遥真自在，要成仙福，凭仗心师。志坚如山岳，不许胡移。日用无为清净，自然得、捉住东西。些玄妙，悟来通晓，虽老不为迟。
夜蛾儿
施清臣（宋代）

碧服银须粉扑衣，又随雪柳趁灯辉。
怕寒还恋南华梦，凝伫钗头未肯飞。
登钟山馆
耿湋（唐代）

匹马宜春路，萧条背馆心。涧花寒夕雨，潭水黑朝林。

野市鱼盐隘，江村竹苇深。子规何处发，青树满高岑。
句
吴光（宋代）

写处似移墙上影，卷如来寄陇头春。
题富春赵鹿樵所藏香山九老图
徐渭（明代）

飞瀑长松画有神，香山高会俨传真。于今江上称樵者，他日图中添一人。
结袜子二首 其二 后结袜子
耶律铸（宋代）

未应一吐明月珠，便欲延光万千载。诸吞枭獍剪鲸鲵，直蹴昆崙过西海。
怀镜中故庐
陆游（宋代）

临水依山偶占家，数间茆屋半欹斜。
云边腰斧入秦望，雨外舞蓑归若耶。
从宦只思乘下泽，忤人常悔读南华。
病来更怯还乡梦，频鬻廉泉试露芽。
日用
陆游（宋代）

日用无渊奥，其中妙理存。
但能明物性，不必学玄门。
尽力扶元气，精思去病根。
昔人由此道，推已及元年。
端阳海上词
黎彭龄（明代）

舣棹梅家沜，晶盘荐荔枝。珊瑚骄妾眼，鹦鹉劝郎卮。

带绾同心结，衣悬续命丝。广州香茉莉，开落鬓边知。
浣溪纱·李释戡握兰簃裁曲图
夏孙桐（清代）

射虎归来意寂寥。逃禅顾曲见风飙。金台余泪未全消。

迦鸟偷声天乐妙，祛卢传谱大瀛遥。芳馨端不负兰苕。
次韵成父二首
赵蕃（宋代）

离居想见泊无娱，肯惮尻为上下舆。
一见故怜无可语，要知终胜百函书。
次韵蔡少张遣兴四首 其二
汪藻（宋代）

闻道官军入，吴侬尽倒戈。指挥移地轴，湔洗用天河。

尚作苍头起，当如赤子何。汝曹宜面缚，环垒即恩波。
和戴龙山丁祭十二韵
孙承恩（明代）

殷祭宵当午，良辰日在丁。生民匪吾道，长梦竟谁醒。

陛遣温纶重，筵铺黍稷馨。肃雍昭礼乐，于穆俨神灵。

宇宙资元化，删脩正大经。聋闻儆雷电，㫧昧识丹青。

木铎疑徇座，弦歌或近屏。驰神劳仰极，想像愧中扃。

道与乾坤并，恩当肺腑铭。登天悲伎俩，志学惜年龄。

瀚海将探蠡，洪钟拟举莛。礼成馀敬在，翘首立宫庭。
和邵不疑校理蒲州十诗·竹轩
司马光（宋代）

茂密正当轩，欹垂欲侵案。
风枝忽交戛，月影争凌乱。
诚嘉君子心，匪直林亭玩。
自恩平还东阳途中作
张烈（清代）

岭南解组一帆孤，百粤山川入画图。斫鲙盘堆沿路好，持螯兴发此间无。

吟诗路近滕王阁，看月舟停彭蠡湖。贫宦归来书满箧，拟将词赋走皇都。
访人不遇
汪炎昶（宋代）

寥寥空谷嘘紫霞，谁知有此幽人家。
洞门深锁苍藓滑，风藤簌簌吹残花。
新曲米酒歌
蒲道源（元代）

骄阳行空势方烈，刈麦农夫宁惮热。天旋雷动飞玉尘，雾渤云蒸成曲糵。

麦秋方罢还插秧，䆉稏西风千顷黄。腰镰肩担行相逐，共趁晴色催登场。

碓舂糠秕光如雪，汲泉淅米令清洁。炊糜糁曲同糅和，元气絪缊未分裂。

瓮中小沸微有声，鱼沫吐尽秋江清。脱巾且漉仍且饮，陶然自觉春风生。

君不见渊明有田惟种秫，醉里作诗聊自述。又不见豳风十月穫稻忙，春酒介寿俱徜徉。

但愿年年遇丰稔，更须三万六千场。
九日登定海虎蹲山
丁鹤年（元代）

东海十年多契阔，西风九日独登临。天高云静雁初度，水碧沙明龙自吟。

篱下菊花怜我瘦，杯中竹叶为谁深。凭高眺远无穷恨，去国怀乡一寸心。
钓阁
郑损（唐代）

小阁惬幽寻，周遭万竹森。谁知一沼内，亦有五湖心。

钓直鱼应笑，身闲乐自深。晚来春醉熟，香饵任浮沈。
登度雪台
杨万里（宋代）

金沙岁岁占先回，不等荼蘼一并求。
今岁香红与香雪，两花同日忽齐开。
和虚斋劝农十诗
郑清之（宋代）

迢递层阴晓自开，仙丹花底问瀛莱。
文章太守非游衍，为省春耕物地来。
献寿辞
王涯（唐代）

宫殿参差列九重，祥云瑞气捧阶浓。

微臣欲献唐尧寿，遥指南山对衮龙。
晚坐有感
方一夔（宋代）

青山围四旁，南断如金玦。残霞映寒碧，杳杳鸟孤没。

我本忘机映，忽忽老岁月。身系三家村，心到极穷发。

萧然病脚僧，丈室坐说法。事业谁做尽，尧舜行不彻。

义理谁说尽，孔孟引不发。有心阻世用，自来同一辙。

映生直如寄，世路会有役。何时拂衣去，结筏造溟渤。
望蓟门
祖咏（唐代）

燕台一望客心惊，笳鼓喧喧汉将营。(一望 一作：一去；笳鼓 一作：箫鼓)
万里寒光生积雪，三边曙色动危旌。
沙场烽火连胡月，海畔云山拥蓟城。(连胡月 一作：侵胡月)
少小虽非投笔吏，论功还欲请长缨。
晋阴山庙
杨备（宋代）

炉香烟断暮云凝，阴德山高众所称。
开府琅玡旧蒙福，龙飞一马至中兴。
送人游吴
杜荀鹤（唐代）

君到姑苏见，人家尽枕河。
古宫闲地少，水港小桥多。(水港 一作：水巷)
夜市卖菱藕，春船载绮罗。
遥知未眠月，乡思在渔歌。
闻马扩参议弃官 其一
王次翁（宋代）

徙薪曲突论无凭，太尉山中混耦耕。头额烂焦曾未录，参谋先已享专城。
笥河先生偕宴太白楼醉中作歌
黄景仁（清代）

红霞一片海上来，照我楼上华筵开。
倾觞绿酒忽复尽，楼中谪仙安在哉。
谪仙之楼楼百尺，笥河先生文章伯，
风流仿佛楼中人，千一百年来此客。
是日江上彤云开，天门淡扫双娥眉。
江从慈姥矶边转，潮到燃犀亭下回。
青山对面客起舞，彼此青莲一抔土。
若论七尺归蓬蒿，此楼作客山是主。
若论醉月来江滨，此楼作主山作宾。
长星动摇若无色，未必常作人间魂。
身后苍凉尽如此，俯仰悲歌一徒尔。
杯底空余今古愁，眼前忽尽东南美。
高会题诗最上头，姓名未死重山丘。
请将诗卷掷江水，定不与江东向流。
次韵潘先生寒食有感 其三
王十朋（宋代）

人间寒食几经年，甲子谁能记后先。且尽一杯蓝尾酒，莫将身事恼生前。
送郑堪归东京汜水别业（得闲字）
岑参（唐代）

客舍见春草，忽闻思旧山。看君灞陵去，匹马成皋还。

对酒风与雪，向家河复关。因悲宦游子，终岁无时闲。
王子直挽辞
王安石（宋代）

多才自合至公卿，岂料青衫困一生。
太史有书能叙事，子云於一不徼名。
丘坟惨淡箕山绿，门巷萧条颍水清。
握手笑言如昨日，白头东望一伤情。
浪淘沙（留城）
陈著（宋代）

记得去年时。采菊东篱。眉间一笑捧花枝。说道愿如花不老，交劝双卮。又是菊花期。客况谁知。便无风雨也凄凄。白发夫妻时节酒，堪几参差。
御制后苑赏罚分明花钓鱼七言四韵诗一首圣旨
司马光（宋代）

馺娑蜚廉次第开，鸣鞘传跸自天来。
云随彩仗低临幄，柳压金堤翠入杯。
槛倚柔风丝缥缈，花翻丽日影徘徊。
上林春色长如旧，玉辇嬉游岁岁陪。
读冯鲁川廉访微尚斋诗集书后
言南金（清代）

大雅久不作，旷世还相求。古人志风教，落落殊难酬。

皇荂说里耳，与时俱迁流。正变代相乘，去古日以悠。

鲁川冯公诗，温厚清且遒。讽劝意言外，微显赅春秋。

柏枧山木长，高风不可留。缅怀金石契，斯诣今谁俦。
张大著以韩持国绿樽红妓事再和见戏复次韵
魏了翁（宋代）

壮心十五亦狂颠，十五年来洗濯鲜。
负郭元无三亩宅，浮家安有五湖船。
焚香读易谢来况，饮绿围红回长年。
不是柳桃曾作恼，安知世味有妍怜。
禅人写师真请赞 其二十八
释慧远（宋代）

师子哮吼，象王回旋。左顾右盻，七穴八穿。平地和声便拶，等闲㪍跳上天。

筑著梵王香案，然后退身归本位，叉手而立。自云法徽伏候台旨，未敢自专。
题龙门寺
陆海（唐代）

窗灯林霭里，闻磬水声中。更与龙华会，炉烟满夕风。
过宿海幢寺时空和尚病疡将归罗浮余不及追侍
薛始亨（明代）

一水人间宛隔天，海龙长护上方禅。冥丘观化俄生柳，劫火经方忽涌莲。

潮落夕曛黄木口，露浓春曙素馨田。东游须借琴高鲤，鹤米新来缺闰年。
首夏静宜园驻跸 其二
弘历（清代）

心期常与静为因，却笑非能常静人。暂遣馀閒来首夏，久抛绝胜阅三春。

山禽隐树能调舌，野蝶穿花不带尘。分付岚光应好在，驾言避暑待时巡。
臞庵
韩淲（宋代）

吴淞烟水是臞庵，从昔行人入美谈。小艇延缘苇间过，市声依旧隔桥南。
卢汀州
林希逸（宋代）

名落江湖岁月多，白头还止梦三刀。胸藏千载心期远，识尽诸贤眼力高。

慷慨当筵谈抵掌，淋漓满壁醉挥毫。空山埋去泥销骨，何日人间见此豪。
春怀赋得冰雪莺来晚春寒花较迟十字 其八
王安中（宋代）

赵公丈人行，佛隐踏朝靴。风流汉北海，人物鲁东家。

同行得刘子，过门抵昏鸦。临分无长语，进德除空花。
寄子由
苏轼（宋代）

厌暑多应一向慵，银钩秀句益疏通。
也知堆案文书满，未暇开疏砚墨中。
湖面新荷空照水，城头高柳漫摇风。
吏曹不是尊贤事，谁把前言语化工。
古意
王云凤（明代）

中夜有所思，所思君不知。春风吹蔓草，秋风摧霜枝。

所以别离吹，悠悠负心期。别离非所惜，年华难再得。

只恐君来时，妾已无颜色。
寄题义陵吴簿义方堂
胡寅（宋代）

万生天地间，灵者乃知义。
何独於义明，而利心亦炽。
兹焉分两於，君子小人异。
录义一毛輶，百川利趋亟。
纷纷冒货贿，役役奔势位。
资之以狼贪，攘之以螳臂。
深较毫厘差，交攻兵刃剚。
大贾五日金，徙蜀死无庇。
小偷惭簠簋，褫魄对犴吏。
一生几量屐，身后粪土弃。
夫岂无良心，羽惯遂殊致。
试令呼之跖，悍目艴然视。
又或号之夷，喜笑亦随至。
也知情誉好，宁自浊污置。
颓波日不反，方跖尚当愧。
有美短簿贤，老矣能劼毖。
善为子孙谋，辟堂寘经笥。
松筠岁寒色，不种春藻媚。
郴山固奇变，其江泻青翠。
盘礴以蜿蟺，淑气宜产粹。
是将出秀民，庸称名堂意。
原言承学子，不受流俗渍。
虽共鸡鸣起，拳拳闵颜志。
本原孝而恭，由此充其类。
附翼而攀鳞，四科有升次。
或夸诡遇功，固耻与之比。
何况浮云侣，秋露草头坠。
勿忘先师言，亦何必曰利。
深宫春日行
张璨（明代）

汉家飞楼凌紫烟，盘空复道云相连。
箫《韶》一声落九天，彩凤惊起双联翩。
离宫三十六台馆，百花丛里迂游辇。
柳色初迷太液池，莺声正绕宜春苑。
美人如花舞娉婷，手调朱弦弹玉筝。
内庭曲宴仙乐鸣，歌曲共和升平行。
六龙时巡出龙城，还过崆峒寻广成，王母酌以瑶池九酝之
霞觥。
三千彩女踏歌笑，他日随龙归紫清。
口占和君时
彭汝砺（宋代）

吾生有穷通，吾志不可衰。飘飘如浮云，富贵我何为。

我今乐不浅，我歌尔其随。譬犹富者家，畜聚不可訾。

怡怡任天真，何害为偲偲。人惟学不学，高下成云泥。

是非惟所求，万物岂我私。君看鉴中明，不隐嫫母媸。

君病本自无，吾药奚所施。惟作日新铭，与汝同为规。
送王子尊赴衡阳丞
赵蕃（宋代）

王郎妙人物，独步向江东。昔尉既不醉，今丞宁肯聋。

相依唇齿国，忽去马牛风。清绝官曹外，何年著我同。
次韵答渭帅王龙图
韩琦（宋代）

十年西北保疆垂，只恐非才误委毗。报国心诚虽慷慨，背时踪迹极孤危。

欲求褒贬明千古，直把穷通托二仪。多谢高篇远相劳，召南风格本王基。
苦寒行二首 其二
郭祥正（宋代）

下溪捕鱼一丈冰，上山采樵三尺雪。人人饥饿衣裳单，骨月相看眼流血。

乾坤失色云未收，雕鹗无声翅将折。官仓斗米馀百金，愿见春回二三月。
从军行
释斯植（宋代）

茫茫塞月笼寒雾，万里征人不知数。
年少难消壮志多，精锐连知肃貔虎。
从军何日见军回，但见日日长淮雨。
烽烟散漫满路岐，边声飒飒秋风起。
天涯芒草马成群，放去弯弓乱飞舞。
夜深更听胡女歌，古来白骨多於土。
陈
徐夤（唐代）

三惑昏昏中紫宸，万机抛却醉临春。书中不礼隋文帝，

井底常携张贵嫔。玉树歌声移入哭，金陵天子化为臣。

兵戈半渡前江水，狎客犹闻争酒巡。
凤箫阁翫月四首
白玉蟾（宋代）

一醉高寒清到骨，四无尘滓月当空。
光芒万里今犹昔，牢落十年西复东。
寄芸叟 其二
孔平仲（宋代）

愁云垂地黄映日，叠嶂插空青照楼。野菊花开秋又晚，便当归去老沧洲。
惟此温泉是称愈疾岂予独受其福思与兆人共之…言其志
李隆基（唐代）

桂殿与山连，兰汤涌自然。阴崖含秀色，温谷吐潺湲。

绩为蠲邪著，功因养正宣。愿言将亿兆，同此共昌延。
登泰山 其四
张坦（清代）

醉把白玉壶，静对磨崖碑。方士与儒书，终焉将奚为。

睥睨五大夫，又何有李斯。古人究何往，停杯一问之。

涧南双白鹿，高峰行迟迟。穿云者谁子，振衣采紫芝。
饭桃花铺宿覆盆 其一
王十朋（宋代）

路入桃花桃未花，碧溪流水两三家。何年路接人间世，定是渔人归去誇。
书黄筌画翎毛花蝶图二首
苏轼（宋代）

短翎长喙喜喧卑，曳练双翔亦自奇。
赖有黄鹂斗嬛好，独依藓自立多时。
绿阴青子已愁人，忍见中庭燕麦新。
周怅刘郎今白首，时来看卷觅余春。
百花洲梅
蒲寿宬（宋代）

孤根宁不在栽培，枝北枝南春一回。
尽道游鱼是佳谶，不知洲上有花魁。
送王谏议充东都留守判官
李嘉祐（唐代）

时称谢康乐，别事汉平津。衰柳寒关道，高车左掖臣。

背河见北雁，到洛问东人。忆昔游金谷，相看华发新。
金吾词
施肩吾（唐代）

行拥朱轮锦幨儿，望仙门外叱金羁。

染须偷嫩无人觉，唯有平康小妇知。
题尼大德院
李洞（唐代）

云鬟早岁断金刀，戒律曾持五百条。台上灯红莲叶密，

眉间毫百黛痕销。绣成佛国银为地，画出王城雪覆桥。

清净高楼松桧寺，世雄翻愧自低腰。
潢上钓鱼得四十九枚戏成小诗
李英（清代）

偶结西河叟，朝朝驻水滨。谁知麋鹿性，还与白鸥亲。

草伏情偏剧，风餐岁更贫。因思游北固，曾作钓鲈人。
枕上偶成在首
杜范（宋代）

一春霁色养花天，近夏鞭霆雨沛然。
说与农人勤贮水，行看绿雾涨平田。
江神子（赋碧沼小庵）
吴文英（宋代）

长安门外小林丘。碧壶秋。浴轻鸥。不放啼红，流水通宫沟。时有晴空云过影，华镜里，翳鱼游。

绮罗尘满九衢头。晚香楼。夕阳收。波面琴高，仙子驾黄虬。清磬数声人定了，池上月，照虚舟。
送钱文季佥判
杨万里（宋代）

东海珠胎清庙珍，壁水季孝第一人。
胡为俯首莲泛渌，如有用我试治民。
古来幕中要婉画，君乃不肯作此客。
囊箧细碎吾不能，玉壶清冰朱丝直。
梅花雪片迎新年，送君搏风上九天。
凤池鸡树只咫尺，致君尧舜更努力。
书事十绝
曾惇（宋代）

吾君见事若通神，兵柄收还号令新。
裴度只今真圣相，勒碑十丈可无人。
题城南书院三十四咏
张栻（宋代）

新凉物物有精神，静倚书窗听雨声。
忽忆子綦元未解，强分天籁太粗生。
春日野步二首 其一
葛胜仲（宋代）

一年春好是清明，万事都归笑矣行。卵色天容供远兴，縠纹波面惬閒情。

门生陪从无参佐，野服徜徉束佩缨。午困乞浆先馈少，已无形梦不须惊。
戏武夫韩公 其二
李俊民（金朝）

结柳未送穷车，弊衣先入歌院。虽得萧何指踪，难与老子同传。
谢张安道惠马
苏辙（宋代）

从事年来鬓似蓬，破车倦仆众人中。
作诗仅比穷张籍，得马还从老晋公。
夜起趋朝非所事，晓骑行乐定谁同。
惯乘款段游田里，怯听駸駸两耳风。
孝达前辈致海南香雷州葛 其一
张佩纶（清代）

一穗轻烟雨后山，妄心尘梦已全删。蔚宗多事成香传，便落膏昏甲俗间。
诉衷情
晏殊（宋代）

数枝金菊对芙蓉。摇落意重重。不知多少幽怨，和露泣西风。

人散后，月明中。夜寒浓。谢娘愁卧，潘令闲眠，心事无穷。
魏先生下火
释怀深（宋代）

呜呼魏大和，为人性纯厚。虽居陋巷中，箪瓢甘自守。

聚学训童蒙，束脩粗糊口。岁晚好吾宗，悟世非长久。

临行嘱妻子，叮咛诫诸后。不学老庄周，说葬成虚谬。

不学襄阳翁，与女争先后。先生之意不如斯，欲效禅家破诸有。

四众云臻，柴薪已就。虽然父子至亲，到此如何可救。

不须救，生前已付山僧手。一枝红燄赠君行，看取神龟火里走。
虞美人 其一 扬州卖镜，上元事也，用前韵
刘辰翁（宋代）

徐家破镜昏如雾。半面人间露。等闲相约是看灯。谁料人间天上、似流星。

朱门帘影深深雨。憔悴新人舞。天涯海角赏新晴。惟有桥边卖镜、是闲行。
陪林明复功德院小轩对假山有成
刘弇（宋代）

候禽幽啭似争春，我亦贪搔不屋巾。巀嶭烟姿在眉睫，个中还有傲秦人。
杂兴十首以贫坚志士节病长高人情为韵
陆游（宋代）

两山如峨眉，一水若车辋，吾昔庐其间，百里临莽苍。
少年手艺庐，条干日夜长。
咿哑驾独辕，迢递摇两桨。
平生会心地，今乃寄梦想。
何时唤邻翁，烟水行布网。
答周行己相赠行己端慎太学诸生忌之
李廌（宋代）

佳人寓云端，饵霞服灵烟。
举手谢时人，信尔非我缘。
谁令山中瓢，酌此闤闠泉。
舍尔芝兰芗，一染渐余膻。
铅黄强为容，孰竟谓子妍。
眷焉反初素，此道自古然。
再次前韵二首 其一
王庭圭（宋代）

马上吟诗雪满须，垂鞭信马不须驱。病馀消渴浇茶枕，醉后狂须打唾壶。

坐见词锋森武库，还如禁脔出天厨。笔间能作有声画，似看辋川摩诘图。
过凌霄洞天谒张先生祠
于鹄（唐代）

戢戢乱峰里，一峰独凌天。下看如尖高，上有十里泉。

志人爱幽深，一住五十年。悬牍到其上，乘牛耕药田。

衣食不下求，乃是云中仙。山僧独知处，相引冲碧烟。

断崖昼昏黑，槎臬横只椽。面壁攀石棱，养力方敢前。

累歇日已没，始到茅堂边。见客不问谁，礼质无周旋。

醉卧枕欹树，寒坐展青毡。折松扫藜床，秋果颜色鲜。

炼蜜敲石炭，洗澡乘瀑泉。白犬舐客衣，惊走闻腥膻。

乃知轩冕徒，宁比云壑眠。
大衍易吟四十首
方回（元代）

谦卑六位得，豫乐四爻非。
庄敬与安肆，冥冥祸福几。
题豁然亭
曾丰（宋代）

恍如仙去忘来踪，意者骑鲸否驭风。
从使一身群有外，委蛇双眼太虚中。
从教宝藏空华盖。自与河沙色界融。
道是豁然犹未是，豁然无色也无空。
静庵曾伯虞挽词
周必大（宋代）

往闻郭林山，学易之指南。
艮斋从其子，议论青出蓝。
授徒兰溪从，妙理常穷探。
真旨传何人，著录推静庵。
称疾似玄晏，观复师老聃。
芸芸已归根，吊客无多谈。
傅冲益寄淮口阻风及清淮道中诗二首又次涟水一首用其韵和寄 其一
程俱（宋代）

群玉聚名隽，作书如九丘。回观白虎儒，谫浅安可侔。

傅子故疏爽，十年嗟滞留。嵚崎百忧后，晚为造物收。

平生未见书，颇足资吟讴。纵未服豸角，且当佐螭头。

安知免官去，触热送浊流。清朝正须才，洗垢方镇浮。

岂使三语掾，垂纶逐群鸥。譬如飘风顷，终济万里舟。
蝶恋花 葡萄
陈霆（明代）

凉入秋风惊枕簟。一架藤萝，搅碎闲庭院。虬尾丝丝帘影乱。

真珠拂地无人卷。

疑是嫦娥遗宝串。偷挂西窗，月下分明见。浓酒未教醒夜半。

醉乡不换凉州远。
玉盘骊珠
平显（明代）

玉盘骊珠何所名，琵琶斲出滇阳城。昆仑小凤遏云叫，鹍鸡拔筋寒水精。

千年紫檀作人语，霹雳辊堂惊破柱。黄河曲折走春冰，白日檐牙堕秋雨。

老夫旧住西陵桥，听此不觉神飘摇。初疑莺在苏堤柳，忽尔骤变钱塘潮。

鸿门夜斗纷然碎，天遣鲛人泣清泪。玫瑰火齐响枨枨，跳入空明唾壶内。

牂牁之山产白铜，此材此艺真良工。何当别作清庙器，明来进入蓬莱宫。
辛幼安稼轩
洪适（宋代）

济时方略满心胸，卜筑依城乐事重。岂是求田谋万顷，聊因学圃问三农。

高牙暂借藩维重，燕寝未须归兴浓。且为君王开再造，它年植杖得从容。
古风 其四
李白（唐代）

凤飞九千仞，五章备綵珍。
衔书且虚归，空入周与秦。
横绝历四海，所居未得邻。
吾营紫河车，千载落风尘。
药物秘海岳，采铅青溪滨。
时登大楼山，举首望仙真。
羽驾灭去影，飙车绝回轮。
尚恐丹液迟，志愿不及申。
徒霜镜中发，羞彼鹤上人。
桃李何处开，此花非我春。
唯应清都境，长与韩众亲。
次韵万红中一朵白莲之作
洪焱祖（元代）

龙涎万斛绛云重，彼美西人一粲逢。獭髓无痕冰作骨，羽衣初粲水为容。

瑶池燕罢醒看醉，月殿妆来淡胜浓。未许何郎能斗洁，诗仙玉立众宾从。
挽周迹山周以谏杖死四首 其三
王慎中（明代）

玉碎姿犹洁，兰摧性亦芳。归根辞雨露，埋质罢圭璋。

车饰看如柳，山形见若堂。只愁馀愤沥，燕地暑飞霜。
吴鼓吹曲十二曲 其五 秋风
佚名（魏晋）

秋风扬沙尘。寒露沾衣裳。角弓持弦急。鸠鸟化为鹰。

边垂飞羽檄。寇贼侵界疆。跨马披介胄。慷慨怀悲伤。

辞亲向长路。安知存与亡。穷达固有分。志士思立功。

思立功。邀之战场。身逸获高赏。身没有遗封。
管文彻通易学自冠入场屋垂老未谐文公诗文公
曾丰（宋代）

世业余方册，天涯只短檠。
韦编闲里绝，髀肉暗中生。
憎达终难免，忧贫似不情。
诸公题品价，自可比连城。
湖亭夜别柴吴二纪功述怀二首 其一
边贡（明代）

十年青琐委蛇地，此日逢君感昔游。簪笔晓随龙虎仗，鸣琚春入凤凰楼。

仓皇出牧临江郡，贫病归来守故丘。溪水野烟俱寂寞，夜深相送不胜愁。
谢赵使君豁租
刘宰（宋代）

长榜朱书又墨书，使君颁令豁逃租。
一千里内欢声满，十数年来此事无。
雪诗
释德洪（宋代）

千岩雨雪黄昏后，一室香灯一寝馀。此夕乡关入归梦，明朝云寝记曾书。

地垆不独闻瓶泣，山果时惊落屋除。清境鼎来劳应接，暮年生计未全疏。
陪留宰游灌溪回饮县圃六绝
王炎（宋代）

高烧蜡炬照深红，恐负一年花人风。
恶客敢辞今日醉，明年别去定匆匆。
岁晚
方岳（宋代）

山云之东东复东，一蓑寂历鸣霜风。
傥来轩冕外物外，别有宇宙中扃中。
春容已自柳梢碧，人面未必桃花红。
六十看看遽如许，世间白发何曾公。
西林八景 其八 伏鸽冢
陈谟（明代）

伏鸽守枯冢，黄金骨似沙。化为双白鹤，飞上太清家。
寄龚漕六首
吴芾（宋代）

葺得南园过一春，无从再见物华新。
匆匆相别休相忆，已有风流贤主人。
渔家傲
欧阳修（宋代）

九月重阳还又到。东篱菊放金钱小。月下风前愁不少。谁语笑。吴娘捣练腰肢袅。

槁叶半轩慵更扫。凭阑岂是闲临眺。欲向南云新雁道。休草草。来时觅取伊消耗。
与曹宗魏高进之酌别
顾清（明代）

小石桥西旧草堂，故人停驾速壶觞。相从未觉当时乐，已别方知此会良。

泼眼生红榴万点，染衣浓绿柳千行。旧时游处今为客，怪得尊前语话长。
汾溪
冼桂奇（明代）

清溪万里接河汾，洙泗源流一脉分。风罢舞雩归去晚，直从濂洛起斯文。
次韵德麟植桧
陈师道（宋代）

种木待成材，聊为十年事。
日中趋百里，宁问万牛费。
植桧三尺趋，已有凌云气。
生世能几何，拟作千岁计。
众人笑拍手，君子用其意。
萧萧孤竹君，忘言理相契。
名以金石交，椿杨岂奴婢。
缅怀万仞颠，千丈蔚苍翠。
蟠根泉石底，用意霜雪外。
宁须大厦才，坐待斧斤至。
散为风雨声，密作牛马蔽。
式微
佚名（先秦）

式微，式微，胡不归？微君之故，胡为乎中露？
式微，式微，胡不归？微君之躬，胡为乎泥中？
四皓
王镃（宋代）

安罢储宫便又回，商山高卧白云堆。
刘家大家虽能定，也堕留侯计出来。
次韵陈帐管秋思
方岳（宋代）

人家一样卷湘帘，惹起新愁到酒边。
久客不知诗瘦损，小楼孤倚月娟娟。
浣纱女（一作王维诗，题云白石滩）
皎然（唐代）

清浅白沙滩，绿蒲尚堪把。家住水东西，浣纱明月下。
曾阳回棹
薛季宣（宋代）

沔曲回晨棹，惊飞羡水禽。波纹沙隐见，山影浪浮沈。

色动芦花雪，光摇日脚金。扁舟归未得，惆怅五湖心。
句
曾季貍（宋代）

惟有山茶殊奈久，独能探月占春风。
司法曾子美新第荣归欲得余诗不敢效世俗谀语
李昴英（宋代）

舌似河悬笔水翻，春官首疏见风肝。
士须卓尔名当世，好取前修节行看。
次韵杜无逸西园独坐九绝句 其五
傅察（宋代）

亭亭涧底松，干凌雪霜孤。既无鸾凤翔，鸟雀来喧呼。
遵化道中
蕴端（清代）

朝发石门驿，行行去莫停。云低垂地黑，山削倚天青。

歧路愁萦结，孤城望杳冥。一宵闻雨过，溪水没鱼汀。
游般若寺
洪恩（明代）

蟠纡垂鸟道，苍翠削芙蓉。坐可依危石，行将驻短筇。

寒深千片竹，霜老一枝松。甃草枯残水，空潭已化龙。
罂粟
许及之（宋代）

采苗能胜芹，摘实可当粟。瓶罄罍未羞，难贮杯中醁。
六言颂六首赠安国觉老 其二
李纲（宋代）

心似莲花疏通，身如灵龟藏蛰。三十年来住持，不曾嚼破一粒。
冬日出游十韵
陆游（宋代）

吴会寒常薄，冬深略未冰。
荒郊观雉斗，大泽见鱼腾。
钓艇频容借，篮舆渐可乘。
有时穿密筱，随处倚枯藤。
金石秦遗刻，衣冠禹旧陵。
丛祠祈腊雪，小市试春灯。
问路鉏畲叟，争桥乞供僧。
疏狂违俗久，衰疾与年增。
干禄虽知耻，悬车媿未能。
阶官有微俸，醉发任鬅鬙。
一剪梅
卢炳（宋代）

灯火楼台万斛莲。千门喜笑，素月婵娟。几多急莞与繁弦。巷陌骈阗。毕献芳筵。
乐与民偕五马贤。绮罗丛里，一簇神仙。传柑雅宴约明年。尽夕留连。满泛金船。
赠卜者张生歌张历阳人也
李廌（宋代）

我忆扁舟昔南渡，江心忽值蛟龙怒。
大浪崩腾舞我舟，尾胁蜿蜒束吾橹。
怒声如雷雷火烈，腥风鼓天天如雾。
我观蛟龙等一戏，众面仓惶独无怖。
平生忠信天自知，死葬江鱼未应悮。
须臾水天碧镜净，顺风入帆风若御。
历阳古岸舣荒亭，寒云澹澹依江树。
江南山水天下奇，更在江山奇险处。
朱门玉窗带青嶂，想见君家傍烟屿。
我今西来二十年，梦寐江南见幽趣。
夫君何为抱奇术，轻去故乡踏长路。
胸中秀气未甘蛰，欲继君平齐季主。
术高不肯等闲售，惟喜遨游卜卿辅。
尔来山郭坐空馆，怜我困穷为推数。
阅人多矣君自信，归去来兮余已悟。
少年飞动已知非，老来忧患宁堪顾。
壮时犹愧不如人，岂复衰残强驰骛。
傥来轩冕任去留，纵有功名逼迟暮。
箕山之阴颍水湄，二顷荒田安畎亩。
曲肱饮水吾自乐，乘坚齿肥乌足慕。
吾生贫贱吾自知，不解胁肩求贵富。
我如富贵当蚤得，已可通侯封万户。
惟有退身可自如，造物哀怜应不拒。
扁舟常系屋南溪，会当乘兴江南去。
夜宴词
田锡（宋代）

天如瑟瑟盘，恢廓忆万里。古称天倾西北半在地，夜转繁星磨海水。

逡巡转上星彩高，北半未定光飘飘。楚王夜入章华宴，红绡烛笼满宫殿。

美人歌舞云雨迷，不知寒漏催银箭。
盘洲杂韵上 长春
洪适（宋代）

四季花长发，朝朝得细看。绛英能受暑，绿刺更禁寒。
呈魏道辅
孔平仲（宋代）

今夕清寒转不禁，小窗积雪气萧森。林迎新岁花争出，山背残阳影半寻。

寸步故人犹隔面，回阳孤馆想来音。日期笑语欢相慰，心亦须君续断琴。
山中访旧
陈艺衡（清代）

不辞途九折，独向此林间。一树看人老，孤云仍自闲。

泉声凉到榻，草色碧堆山。携手岩深处，月高话未还。
《左传》诗
傅咸（魏晋）

事君之礼，敢不尽情。敬奉德义，树之风声。昭德塞违，不殒其名。

死而利国，以为已荣。兹心不爽，忠而能力。不为利谄，古之遗直。

威黜不端，勿使能植。
依韵答胡侍郎见寄
范仲淹（宋代）

千年风采逢明主，一寸襟灵慕昔贤。
待看朝廷兴礼让，天衢何敢斗先鞭。
往东村
程云（清代）

不为省秋稼，何尝欲出门。斜阳留一岫，疏雨隔前村。

枣尚垂荒陇，桃应落故园。及时争刈获，野老领儿孙。
过无定河 其三
耶律铸（宋代）

几临沙步驻骊虬，甚欲源穷问水流。有底奔波无定在，忽东流了便西流。
广陵寒食夜
李中（五代）

广陵寒食夜，豪贵足佳期。紫陌人归后，红楼月上时。

绮罗香未歇，丝竹韵犹迟。明日踏青兴，输他轻薄儿。
卜居
崔述（清代）

卜居烟火外，扫径薜萝间。地僻柴为壁，庭幽雪作山。

白云心自静，落日昼常闲。薄暮无他事，焚香待鹤还。
苦雨
虞俦（宋代）

经时梅熟雨翻盆，老我无聊正杜门。
日焙衣巾留白醭，年侵腰脚倦黄昏。
扫除云雾风无力，点滴轩楹漏有痕。
入市乘船虽未验，溪流已涨几番浑。
送颜用行归吉水并柬康隐君宗武
刘崧（元代）

文昌进士颜夫子，昔在筠阳最知己。春风携酒上坊楼，秋雨题诗洞山寺。

当时结交翰墨场，共言意气倾侯王。岂知风尘各惊散，此地不得同翱翔。

君今只在泸源上，我亦南还窜林莽。旧交零落海云空，梦里惊呼色悽怆。

往者山寇攻泸源，义门百口今谁存。况闻亲庭抱永痛，妻子夜哭沙田村。

欲归无家出无仆，两年访我城东屋。长林春暝风雨交，此日穷居转愁蹙。

柴门苦竹惟鸟啼，流水绕屋生春泥。苦无一钱沽酒饮，坐据寂寞如枯藜。

鼓笳连江清夜永，短烛孤帷吊形影。野麦陵陂老雁饥，寒风动竹枯萤冷。

知君豪宕轻黄金，感时亦复忧沈沈。青云若负壮士志，白日难照愁人心。

谁能短衣事骑射，空遣悲歌泪盈把。却望文昌从此归，东行定过匡山下。

匡山先生发如丝，十年不出真吾师。便须晏岁荷短锸，共来山中寻紫芝。
省试骊珠诗
耿湋（唐代）

是日重泉下，言探径寸珠。龙鳞今不逆，鱼目也应殊。

掌上星初满，盘中月正孤。酬恩光莫及，照乘色难逾。

欲问投人否，先论按剑无。傥怜希代价，敢对此冰壶。
刘公达觅酒
姜特立（宋代）

作诗觅酒真豪士，况是今年富酒材。
岂有豪诗不豪酒，请君须饮及时杯。
瞎翁
释智朋（宋代）

道得更无心外法，首山有眼且无光。
拍盲枷棒挥将去，匝地普天兴祸殃。
褒中即事
于邺（唐代）

风吹残雨歇，云去有烟霞。南浦足游女，绿蘋应发花。

远钟当半夜，明月入千家。不作故乡梦，始知京洛赊。
徐熙杏花
苏轼（宋代）

江左风流王谢家，尽携书画到天涯。
却因梅雨丹青暗，洗出徐熙落墨花。
赠寥元饰 其三
释慧空（宋代）

家住秦溪紫翠间，好山终日绕朱阑。莫如马上寻山者，到老不知身在山。
久雨薪炭食饮俱不继戏作
陆游（宋代）

泽国春饶雨，书生老益贫，固难夸练炭，亦岂择劳薪。
盐尽才供暮，醯微尚恼邻。
人嗤信书误，痴绝望常珍。
寿仙游许宰
王迈（宋代）

南极秋来光烛天，琴堂此夕寿诗仙。
庞公戊子孰小小，寇相中元相后先。
制锦从容才有刃，嚼丹赋咏笔如椽。
交梨火枣特别大，众此蓬莱不计年。
题拗缰牛
释绍昙（宋代）

陇树冥冥日向西，苦贪芳草不知归。牧童尽力拽得转，在在暝烟深翠微。
十山歌呈太守胡平一
杨万里（宋代）

行人满路喜歌呼，小盗何须辱庙谟。
早个使君归鼎轴，为禽颉利檕单于。
海棠春·已未清明对海棠有赋
吴潜（宋代）

海棠亭午沾疏雨。便一饷、胭脂尽吐。老去惜花心，相对花无语。尽羽书万里飞来处。报扫荡、狐嗥兔舞。濯锦古江头，飞景还如许。尽
蛰仙见和前诗，时将归浙，仍用前韵 其一
丘逢甲（清代）

阳明且战且讲学，学派曾传揭岭东。鳞爪岛夷矜弋获，皮毛年少枉推崇。

空山偶得观心法，横海虚期破虏功。今日会稽谁继起？天涯携手雨濛濛。
金刚随机无尽颂·法身非相分第二十六
释印肃（宋代）

莫作转轮俦，用识不劳修。
眼前鉴觉破，华亭覆钓舟。
送山人二首
王建（唐代）

嵩山古寺离来久，回见溪桥野叶黄。

辛苦老师看守处，为悬秋药闭空房。

山客狂来跨白驴，袖中遗却颍阳书。

人间亦有妻儿在，抛向嵩阳古观居。
送友人之京
孟浩然（唐代）

君登青云去，予望青山归。
云山从此别，泪湿薜萝衣。
韩休知
李东阳（明代）

内家伎乐喧歌酒，外庭宰相还知否，语罢封章惊在手。
君王对镜念苍生，一身甘为韩休瘦。
呜呼！曲江以后无此贤，梨园羯鼓声震天，何由再见开元
年。
与御史高昌宇书
王泠然（唐代）

仆之怪君甚久矣，不忆往日任宋城县尉乎？仆稍善文章，每蒙提奖，勤勤见遇，又以齐，叨承恩顾，铭心在骨。复闻升进，不出台省，当为风流可望，故旧不遗。近者伏承皇皇者华，出使江外，路次於宋，依然旧游，门生故人，动有十辈，蒙问及者众矣，未尝言泠然。明公纵欲高心不垂半面，岂不畏天下窥公侯之浅深？与著绿袍、乘骢马，跄跄正色，谁敢直言？仆所以数日伺君，望尘而拜，有不平事，欲图於君，莫厌多言而彰公短也。先天年中，仆虽幼小，未闲声律，辄参举选，公既明试，量拟点额，仆之枉落，岂肯缄口？是则公之激仆，仆岂不知？公之辱仆，仆终不忘其故，亦上一纸书，蒙数遍读，重相摩奖，道有性灵，云某来掌试，仰取一名。于是逡巡受命，匍匐而归，一年在长安，一年在洛下，一年坐家园，去年冬十月得送，今年春三月及第。往者虽蒙公不送，今日亦自致青€。天下进士有数，自河以北，唯仆而已，光华藉甚。不是不知，君须稍垂後恩，雪仆前耻，若不然，仆之方寸，别有所施。何者？故旧相逢，今日之谓也。仆困穷如君之往昔，君之未遇似仆之今朝，因斯而言，相去何远？君是御史，仆是词人，虽贵贱之，与君隔阔，而文章之道，亦谓同声，而不可以富贵骄人，亦不可以礼义见隔。且仆家贫亲老，常少供养，兄弟未有官资，嗷嗷环堵，菜色相看，贫而卖浆。值天凉，今冬又属停选试，遣仆为御史，君在贫途，见天下文章精神气调得如王子者哉？实能忧其危，拯其弊，今公之富贵，亦不可多得，意者望御史今年为仆索一妇，明年为留心一官，幸有馀力，何惜些些？此仆之宿憾，口中不言，君之此恩，顶上相戴。傥也贵人多忘，国士难期，使仆一朝出其不意，与君并肩台阁，侧眼相视，公始悔而谢仆，仆安能有色於君乎？仆生长草野，语诚触忤，并诗若干首，别来三日，莫作旧眼相看。山东布衣，不识忌讳，泠然顿首。
偈颂二十三首
释云岫（宋代）

发生爪长常如此，筋转脉摇休问他。
动静不干消长事，从教门外雪寒多。
西江月·日日齐眉举案
吕胜己（宋代）

日日齐眉举案，年年劝酒持觥。今年著意寿卿卿。幼稚绵绵可庆。官冷未尝贫贱，家肥胜似功名。所为方便合人情。管取前途更永。
汉宫春·四舞阶蓂
佚名（宋代）

四舞阶蓂，花朝节後，二月阳春。观音降诞，当年对此良辰。谁知好日，固多同、重现前身。已壮门楣全四德，富将偕老卿卿。天意不如人愿，坚柏舟节义，安富尊荣。徐君两雏，戏彩歌舞莱庭。勤教子、不厌三迁，何异轲亲。福寿麻姑伴侣，长笑傲武陵春。
咏史上·光武祭遵
陈普（宋代）

东山纪律久无闻，钲鼓才鸣玉匣尘。
牧野再逢诸葛亮，两阶重见祭将军。
庐山
寇准（宋代）

江南到处佳山水，庐阜丹霞是胜游。
独抱古琴携竹杖，若逢绝境莫归休。
白云
林通（宋代）

双溪会处创危亭，我爱亭成不异名。
到此更谁分别派，同归终见入东瀛。
清辉黛染环檐色，幽响琴传出涧声。
自信竹林林上美，剪裁今已属贤明。
早赴北宫
赵摅（金朝）

苍龙双阙郁层云，湖水鳞鳞柳色新。绝似江行看清晓，不知身是趁朝人。
表弟周明道工於傅神而山水亦佳，久别来访，
杨万里（宋代）

笔端人物更江山，外弟周郎两不难。
可把吴松半江水，傅他头上进贤冠。
庐山五猗
洪咨夔（宋代）

猗若人兮锦袍，屏九叠兮紫云高。
骑云气兮超遥，汗漫下上兮昌羊以遨。
左手兮提北斗之杓，右手兮挈东海之鳌。
摩两耳兮酣热，眇八荒兮秋毫。
风入松
张炎（宋代）

此解，时至大庚戌七月也。

满头风雪昔同游。同载月明舟。回来风续西湖梦，绕江南、那处无愁。赢得如今老大，依然只是漂流。

故人翦烛对花讴。不记此身浮。征衣冷落荷衣暖，径虽荒、也合归休。明□□□烟水，相思却在并州。
秋夜思南郑军中
陆游（宋代）

五丈原头刁斗声，秋风又到亚夫营。
昔如埋剑常思出，今作闲云不计程。
盛事何由观北伐，後人谁可继西平？眼昏不奈陈编得，挑尽残灯不肯明。
留题忠州丰都景德观
韦骧（宋代）

丰都县北岷江侧，古观峥嵘耀金碧。层峦秀拔异群山，乔木侵云竞千尺。

二仙去久丹灶冷，空载遗文在碑刻。俗士纷纷徒叹嗟，曾有何人继真迹。
和秦寿之铜陵江上二首
王之道（宋代）

枫叶霜余霞灿烂，苇药风起雪纵横。
铜陵江上秋容好，两绝新诗取次成。
族人春饮
孔平仲（宋代）

柳榭阴阴春半时，相邀閒暇赏芳菲。家人共酌榴花酒，蛮妓争芳金缕衣。

火焰高低红踯躅，绣龙浓淡小蔷薇。此中莫惜长欢醉，自古人生七十稀。
长安书事
寇准（宋代）

一从洛邑移秦甸，三见东郊绽早梅。
莲府昼闲铃合闭，柳营春暖射堂开。
斋坛首冠惭诸将，相印兼营接上台。
何事燕公轻仗钺，却言分阃是麤才。
颂古一百首 其七十九
释智愚（宋代）

收放随时虽有准，出门入户恐难论。长安路子君须到，莫向深村草里蹲。
寄天竺山人
吴惟信（宋代）

白云天竺寺，谁似尔清闲。诗可名身后，人传到世间。

梅花香雪涧，树色锁春山。空有相寻约，高风岂易攀。
偈颂一百四十二首 其一三四
释广闻（宋代）

一年复一年，一冬复一冬。海水知天寒，枯桑知天风。
苕溪同刘西安元瑞话旧并棹至武林港别去 其二
顾璘（明代）

良晤殊方重，交情晚岁深。两溪秋并棹，孤烛夜论心。

谑浪输肝胆，飘蓬变语音。因悲辞骨肉，转忆向山林。
修文立武颂
曾丰（宋代）

斌哉公兮。丁黎牾兮，
反自拊兮。亶元后天覆无我若汝兮，
董尔亶厘吾天序兮。九法茂茂勃其竖兮，
谁又我{左角右巨}兮。尔校传相欢，
勿阐而{左皮右丸}兮，勿{外门内为}而{左革右干}兮，
勿闓而篓{韬舀换长}靫{左革右阑}兮。逡其虎贲以自媻兮。
斌哉公兮。丁黎狺兮，
反自{左扌右盾}兮。亶元老地载无我若人兮，
麾尔校迪吾天伦兮。三纲几几廪其{左陈右攵}兮，
谁又我{外门内宾}兮。尔黎传相告，
勿摅而{左韦右蜀}兮，勿抉而箙兮，
勿掀而鞬{左车右曼}{左弓右鬲}{籙金换木}兮。逶其蚁溃以自宓兮。
斌哉公兮。丁黎{左羊右委}兮，
反自揆兮，亶元戎海涵无我若尔兮，
格尔黎寤吾天理兮。五常炳炳劼其履兮，
谁又我觝兮。吾伍传相号，
勿袖而弢兮，勿弹而轑兮，
勿纾而医韘皾櫜兮。逛其虻附以自陶兮。
修文立武，三章章七句，
三章章五句。
己巳避寇将适羊城舟抵桂华兵阻未达用李嘉祐京口旅泊诗首句发引率成十首 其三
韩殷（明代）

移家避寇逐行舟，百感中来不自由。秦地故人成远梦，汉家宫阙动高秋。

云拖雨脚连天去，水带离声入梦流。谁念为儒逢世难，寂寥灯下不胜愁。
感怀五首
陶梦桂（宋代）

心力较衰於少日，园池差胜似前原。
畦蔬绕舍苔侵径，棘刺编篱竹打门。
绝命诗 其三
赵景贤（清代）

猝为群盗困，遑敢学文山。且尽从容义，聊惊丑类顽。

单辞明顺逆，正气慑神奸。反覆谁家子，相看祇厚颜。
茶中杂咏。茶笋
皮日休（唐代）

褎然三五寸，生必依岩洞。寒恐结红铅，暖疑销紫汞。

圆如玉轴光，脆似琼英冻。每为遇之疏，南山挂幽梦。
扇子诗
李石（宋代）

斯文悔少作，自谓老更工。
不是舍人样，合住此山中。
次韵德符展江怀世美
邹浩（宋代）

翩翩风御返瀛洲，清梦还应此地游。凭仗云鸿寄消息，尔来何啻度三秋。
同盛中丞宿惠山松风阁二首 其一
钱文（宋代）

老卿文采压江淹，挈我高栖发野潜。松阁静临龙虎窟，瀑布寒挂水晶帘。

正须时节黄花好，肯爱川原碧草纤。夜半惠连诗梦破，诸天星斗共清严。
送萧颖士赴东府，得适字
刘舟（唐代）

大名掩诸古，独断无不适。德遂天下宗，官为幕中客。
骊山浮云散，灞岸零雨夕。请业非远期，圆光再生魄。
借居毗陵东门四首 其四
程俱（宋代）

借居临官道，堂阴俯长河。前车接来轸，从棹纷相摩。

我独居其间，超然啸而歌。颇从故人语，安用高轩过。

旁有五亩园，不知主谁何。时能曳屐往，岂异吾山阿。
甲寅二月罢户部勾院移群牧判官待次数月乙卯
强至（宋代）

谁容豺虎漏谗人，又遣花封食贫。
渐老可无诗过日，连年唯有贫偿春。
奔波尘土非吾事，流浪江湖合此身。
且信浊醪存妙理，一杯万虑付洪钧。
陪章留后侍御宴南楼（得风字）
杜甫（唐代）

绝域长夏晚，兹楼清宴同。朝廷烧栈北，鼓角满天东。

屡食将军第，仍骑御史骢。本无丹灶术，那免白头翁。

寇盗狂歌外，形骸痛饮中。野云低渡水，檐雨细随风。

出号江城黑，题诗蜡炬红。此身醒复醉，不拟哭途穷。
题赵松雪八骏图
谢肃（明代）

秀麦春风满旧都，王孙行处每踟蹰。銮旗一去无归日，空写瑶池八骏图。
附书与钟郎中因寄京妓越宾
徐铉（宋代）

暮春桥下手封书，寄向江南问越姑。

不道诸郎少欢笑，经年相别忆侬无。
题徐氏金湖书院
冯拯（宋代）

古艾地多胜，修宁景最幽。
溪声常到枕，山色正含秋。
树密苔封径，庭虚月满楼。
清辉光累世，高义籍名流。
和折子明丈闲居杂兴十首
赵蕃（宋代）

维南有衡岳，一扫众山空。
天既柄斯假，祭应仪比公。
穹林行莫尽，杰句古来供。
叹息缁黄辈，昏灯及晓钟。
依韵奉和司徒侍中元宵席上
强至（宋代）

席上香风转绮罗，北门东道汉萧何。
灯摇万井年光嫩，月覆千闾夜色多。
楼阁影重占物阜，管弦声洽验民和。
相公不惜阳春曲，传与都人每岁歌。
颂古七首 其五 十身调御
释慧勤（宋代）

捉贼分明要见赃，十身调御下禅床。曾经巴峡猿啼处，铁作心肝也断肠。
狗子佛性颂
白玉蟾（宋代）

僧问赵州：狗子还有佛性也无？州云无。
乃为之颂云：雨过西风寒，
苍苔封战骨。可怜老将军，
饮马长城窟。
北楼三首
宋庠（宋代）

危槛倚孤城，风襟俗虑醒。
天高鸿类扎，云散日如萍。
疊巘斜衔岫，回川曲抱汀。
骚愁千古地，椒醑吊遗灵。
秋夜听任郎中琴
薛能（唐代）

十指宫商膝上秋，七条丝动雨修修。

空堂半夜孤灯冷，弹著乡心欲白头。
夜坐
卫泾（宋代）

深山五月清无暑，露气漙空午夜寒。
草际鸣蛩更强聒，满怀秋思寄毫端。
西原
曾极（宋代）

衰草寒云雁一行，牵愁水似九回肠。
游人欲问千官事，翁仲无言卧夕阳。
运判南园瞻民阁
文同（宋代）

青都高与紫霄通，独此危栏望不穷。
万岭过云秋色里，一峰擎雪夕阳中。
檐楹晓落天仓月，窗户晴吹石阙风。
民吏安闲财赋足，管弦时复在层空。
溪行 其五
方岳（宋代）

冬雪不到地，春雪方连天。山园亦珊瑚，暄暖亦已妍。

舒舒者丹荑，忽作冻猬拳。寒燠固不齐，勿与时争先。
题幼眉鸥水草堂诗即用留别
曹寿铭（清代）

我初读君诗，与君未识面。谓是古人作，舌咋目先眩。

昔昔思见之，未由觌青盼。邂逅忽相遇，愕眙疑梦幻。

貌疏神愈亲，象忘意无间。西陵树若荠，镜湖水如靛。

东西遥相忘，伯劳与飞燕。会余来东皋，假馆比群彦。

风骚嗣前轨，东中盛坛坫。君尤横无敌，跳荡恣白战。

赤手搏修蛇，耿天倚长剑。意行无危途，遁状慑物变。

老干芟繁条，古藻谢今艳。俗儒喜缘饰，往往肆讥讪。

介然一是争，卓尔千春券。与余独神契，两载结欢忭。

诗论穷毫芒，危言苦针砭。学殖愧荒落，芜秽资锄铲。

砻玉攻纤瑕，锻金砺微欠。道义古所敦，方兹信不忝。

所冀无乖离，昕夕共樽宴。苒苒惊流光，二曜迅飞电。

揽镜搔短鬓，发容羡童丱。壮志非畴曩，頫首事薄宦。

别袖发耶溪，征车指畿甸。出门愁惘惘，风雪冻两骭。

飞沙欺天光，层冰滑磴栈。落日羸马嘶，荒驿敝裘绽。

岂不乐朋簪，驱驰坐贫贱。何当脱尘缚，联襼遂初愿。

掩卷一长嗟，遥天唳征雁。
晓度关山
汪广洋（明代）

岭头丛木碍烟扉，石角枯藤挂客衣。杜宇为谁伤远别，满山都道不如归。
丙寅十四首效韦苏州
黄庭坚（宋代）

庭空日色静，楼迥钟声迟。
褐叟已争席，驯鸦更不疑。
同来复同去，竟别我为谁。
题天寿观清隐山房
仇远（元代）

紫极秋声竹满轩，一尘飞不涴琴樽。
白云自逐秋风去，卧看青山嬾出门。
勉初志
释守卓（宋代）

四山相逼势如奔，三鼠侵藤那久存。莫倚少年轻白日，急须回首入空门。
过沙河舟几覆次陈内翰本初韵
孙绪（明代）

旧见沙河自坦途，波涛今日胜彭湖。仙舟深愧汉名士，鱼腹将吞楚大夫。

笔底咏歌成谩兴，眼前生死未须图。独怜千里高堂上，新寄平安书到无。
舟泊天津览镜感白发有作
苏葵（明代）

扁舟泊天津，过棹时欸乃。白月满南川，彩云隔东海。

行人倚长剑，壮怀恒磊磊。思古爱班杨，瞻天忆元凯。

十年行路难，更不问真宰。所惜闻道迟，双鬓日夜改。

谁持刀圭方，吾厌异术浼。汉武与秦王，一误不可悔。

览镜复何为，置之采兰茝。纫佩上秋衣，香风镇长在。
舟中夜雪读正卿教授近诗辄赋鄙句并以为别
王铚（宋代）

百年半羇栖，轻与故山别。
回首千万峰，飞云不可越。
弭棹濠上亭，非乡怆时节。
朝号迥野风，夜听孤舟雪。
湿薪无暖焰，浊泪共明灭。
痴坐增洒然，何以慰清绝。
斯时咏君诗，心抱益澄沏。
未从观鱼庄，先得驭风列。
荆玉出此邦，谁献复谁刖。
山川漫奇丽，文物久销歇。
君词吐白虹，神宝疑不没。
我欲赓余思，景好句逾拙。
如逢勾漏令，未得丹砂诀。
万里烟云开，扬舲及明发。
荆山自兹远，云涛渺天末。
两地见梅花，相思不同折。
虩虎捕蝇壁间极轻利砌下蜗牛宛转涎中不胜其钝许慎以蝇虎为虩
郑刚中（宋代）

窗鏬回旋怜虩虎，阶前迟钝念蜗牛。静中物理曾观妙，一叹世间堪白头。
渔家傲 其三 奉陪富公季申探梅有作
张元干（宋代）

寒日西郊湖畔路。天低野阔山无数。路转斜冈花满树。

丝吹雨。南枝占得春光住。

藉草携壶花底去。花飞酒面香浮处。老手调羹当独步。

须记取。坐中都是芳菲侣。
念奴娇·天津仙客
曹冠（宋代）

天津仙客，话平蔡、曾把龙锺调戏。茅舍云林方隐迹，日日琴樽适意。鹏激天池，扶摇未便，尚敛摩云翅。经纶万卷，个中真负豪气。喜遇良友知心，登临酬唱，堪作词林瑞。况是韶华将近也，待约连宵春醉。对客挥毫，如虹浩饮，争涌如泉思。同寅他日，誓坚忠义相济。
李总干遗诗十四句师於一句之下加颂七句
释印肃（宋代）

殿堂何所有，梦幻非坚久。
竹木从何来，个个人空手。
石人解采画，木女添灯油。
此事谁得知，真实泥牛吼。
登黄岗清淮门
毛珝（宋代）

风吹芦叶江头路，江水江天共秋暮。边淮寒早客行稀，只有征鸿向南去。

征鸿自去书不来，远衣未寄凭谁催。孤城惨咽暮笳起，城下荒榛接淮水。
水调歌头 海行
徐谦（南北朝）

帐饮达明发，晓月送行舟。海天极目寥廓，泛宅脱羁囚。

白浪澜翻如雪，万里乘风一瞥，去住任波流。清夜更闻乐，起舞未应休。

往来客，今古恨，为谁留。不须回首，人生禁得几番愁。

痛惜山河破碎，积我胸中孤愤，誓与补金瓯。寂寞凭栏处，何自遣离忧。
偈颂八十七首
释慧开（宋代）

目前无法，意在目前。
目前荐得，正好吃拳。
和朱修能蕉雪诗
李流芳（明代）

蕉阴六月中，风前飒萧爽。夜半孤梦回，时作山雪想。

冬寒雪片深，敲窗得清响。庭空碧叶尽，幽意犹惚恍。

亦知不相遭，所贵在相赏。达人观世间，真幻岂有两。

雪中蕉正绿，火里莲亦长。
小青洋至大青洋舟中四言四章
姚燮（清代）

天云入江，影远益邃。靡靡野芜，及春犹悴。平眄百里，荒赭无翠。

疏风在林，散若竽吹。感寂虑游，心夐易置。揽衣就衾，倦且适寐。

微澜如汐，棹径九纡。匝舷万筱，鲜翠可摅。断彴横市，樵青挈壶。

若有鸥鸟，烟际相呼。嬉嬉妇子，各守田庐。嗟我行役，嘅焉其吁。

故人扁舟，风雪南下。宿酒在樽，奈此寒夜。

支硎有梅，繁枝其奼。江不可涉，梦往何藉？微月远含，长流一泻。

山眉隔篷，若与烟化。

水风振厉，舟行未停。引尔冥想，荡摇若旌。低吟寡和，答以榔声。

照我兀兀，厌此孤檠。君山气缛，画渌春莹。仙姝可就，愁愿密倾。
偈颂一百零二首
释绍昙（宋代）

不守蜡人冰，不怜鹅护雪。
互用六根门，大地一团铁。
百杂碎了六，妙尽依亡。
肱枕绿萝形影绝，献花百鸟自空忙。
独步至洛滨
司马光（宋代）

草软波清沙径微，手持筇竹著深衣。
白鸥不信忘机久，见我犹穿岸柳飞。
用十梅韵答冯簿 其十
王炎（宋代）

黄门执戟翁，晚乃薄词赋。我宜草玄文，未必知妙处。
倚栏
胡仲弓（宋代）

倚栏商好句，云散海山青。
风急天无恙，人惊心地灵。
潮迎日笑月，帆片落沧溟。
夜静涛声息，龙吟得细听。
拟宋之问春日翦彩花应制
梅尧臣（宋代）

上林花未有，中禁彩先成。
叶逐翦刀出，蕊从妆粉生。
红繁内人手，香染侍臣缨。
不是将春竞，天心重发荣。
将至辰州走笔寄在伯教授二首
赵蕃（宋代）

去年十月君行此，今岁兹时我继君。
黄花赤叶虽如昨，所恨诗坛欠策勋。
柳梢青 帘波
叶翰仙（清代）

旭日晴烘。低垂一桁，钩影玲珑。仍不笼烟，未能卷雨，祗合遮雨。

湘纹叠叠重重。看卷处、縠痕漾空。窗下疏灯，花间微月，一样朦胧。
去夏孙从之示玉蕊佳篇时过未敢赓和今年此花
林迪（宋代）

食菜曾饕三百困，种花重看一番新。
洞仙旧赏轮无迹，工部高吟笔有神。
叠雪雅宜歌白雪，送春仍欲卖青春。
向来伪贴今冰释，从此嘉名遍广轮。
己酉夏咏月岩
李曾伯（宋代）

老蟾窃灵药，堕魄下尘寰。
迹误采石江，名虚巫峡山。
长风送之为，寄影千丈岩。
列壁当层云，虚白生光寒。
婆娑仙桂影，中着孤根蟠。
宛宛学扇初，盈盈一钩弯。
如出沧海头，半揭烟霄端。
风雨不改度，晦朔从循环。
山灵夺天目，作此奇哉观。
阅尽来去人，了之手吕翁指，
运此神造应非难。何如存我真面目，
妩媚一笑只作青山看。
诉衷情令 咏闲十首 其一
张抡（宋代）

闲中一卷圣贤书。耽玩意□□。潜心要游阃奥，须是下功夫。

今何异，古何殊。本同途。若明性理，一点灵台，万事都无。
送松麓李应龙彝甫携阿颍鹏升参学
姚勉（宋代）

老龙本自天门出，跃入璧池聊换骨。
鹏雏夭矫更不凡，平视南溟渺东渤。
玉京道上五年前，曾见鳞翮双飞天。
只今江国梅花路，又送鹏雏逐龙去。
明年秋风层云飞，后年春浪桃花肥。
抟鹏高骞龙速化，倘许共勒青冥鞿。
风入松
晏几道（宋代）

心心念念忆相逢。别恨谁浓。就中懊恼难拚处，是擘钗、分钿匆匆。却似桃源路失，落花空记前踪。

彩笺书尽浣溪红。深意难通。强欢殢酒图消遣，到醒来、愁闷还重。若是初心未改，多应此意须同。
闰月二十日离玉山八月到余干易舟又二日抵鄱
赵蕃（宋代）

楼殿何年寺，樯帆别郡船。
溪山妙图画，井邑盛人烟。
未觉乡音改，空惊岁事迁。
桃花知不远，底处觅真仙。
宋驸马王诜江山胜览图
顾应祥（明代）

王郎妙手绝代无，生绡写出江山图。飘扬天趣入三昧，点染意象争锱铢。

远山模糊近山碧，澄江一带横秋色。老树参差曲岸妨，回波摇荡崩堤仄。

人家临水尽开门，俨如鸡犬声相喧。万杉路隔烟霞洞，独木桥通杨柳村。

忽然突起作险状，两厓怪石森屏障。峰回麓转势复平，贾舶渔舟互来往。

楼台隐隐云中起，叠嶂层峦青未巳。风帆渺渺天际来，咫尺浑同千万里。
枯叶竹诗
刘孝威（南北朝）

枯杨犹更绿，卧柳尚还生。勿嫌凤不至，终当待圣明。
侍家君诣洞霄宫道出天竺山纪兴
李茂之（元代）

九里松阴路，三天竺国山。日蒸岩雾紫，花点石苔斑。

溪尽寺方到，云深僧独还。吟行随杖履，踪迹出人间。
题陈文璧琼林醉归图二首 其二
童轩（明代）

帽压宫花照眼新，东风浑胜曲江春。醉中记得归时路，丹凤楼头月似银。
病中口占七言奉送前成都尹吕宝臣龙图还朝
刘敞（宋代）

开远故城长乐坡，三年从此送君过。宦游不道相逢少，愁病何堪惨别多。

强敌犹知奉威信，巴童莫忘习中和。庙堂应趋缁衣拜，少缓离亭白玉珂。
次韵钱巽叔见赠
张纲（宋代）

阻阔书邮顿两忘，三年清梦独徜徉。风旌引兴与天远，茧绪牵愁知日长。

逸翮伫归鸳鹭列，鸣驺忽下水云乡。秋霖穷巷无人到，裹饭应烦问子桑。
三十三叠前韵赠曹老同年颖甫先生
祝廷华（清代）

著述多奇奥，惊人比论衡。岐黄阐精理，元白贬诗名。

发短轻搔惯，荠甘薄泉荣。居夷浮海后，依旧砚田耕。
渡荆江
段昕（清代）

大江鼓雷霆，天堑一水划。三峡荡其势，东海关其宅。

阴晦神灵荡，苍茫虚空白。妖豚吹浪来，恍惚乾坤折。

扬帆趁风过，危哉利名客。
偈颂一百一十七首
释绍昙（宋代）

长须翁，久不见。
壁角深藏，心灰百炼。
将期休影息阴，岂谓明明弄险。
点出夜叉心，擘开菩萨面。
丑恶既乖张，佛手难遮掩。
赢得春山哭杜鹃，鲜血染花枝，
声声怨。
余居高安三年晨入莫出辄过圣寿访聪长老谒方
苏辙（宋代）

朝来卖酒江南市，日莫归为江北人。
禅老未嫌参请数，渔舟空怪往来频。
每惭菜饭分斋钵，时乞香泉洗病身。
世味渐消婚嫁了，幅巾绦褐许相亲。
满江红·豆蔻丁香
葛长庚（宋代）

豆蔻丁香，待则甚、如今休也。争知道、本来面目，风光洒洒。底事到头鸾凤侣，不如躲脱鸳鸯社。好说与、几个正迷人，休嗟讶。纱窗外，梅花下。酒醒也，教人怕。把翠云翦却，缁衣披挂。柳翠已参弥勒了，赵州要勘台山话。想而今、心似白芙蕖，无人画。
谢华婿饷紫檀梳匣
王世贞（明代）

吴刚月中树，斲作紫琼箱。得借卫郎润，长沾荀令香。

寒暄奉巾栉，早晚见行藏。投老缁衣日，毋言弃置伤。
和范倅十首
曹勋（宋代）

喧喧暮雀啅寒枝，夜雪澄光入锦帷。
示病维摩元不病，要收好语入新诗。
和赵南塘离支五绝 其四
刘克庄（宋代）

辇毂尝新著价高，土人弃掷梗弁髦。不嗔园客工偷窃，绝喜天公享老饕。
夏夜同灵晖有作奉寄翁赵二友
徐玑（宋代）

斋居惟少睡，露坐得论文。
凉夜如清水，明河似白云。
宿禽翻树觉，幽磐度溪闻。
欲识他乡思，斯时共忆君。
看花回·注目
赵彦端（宋代）

注目。正江湖浩荡，烟云离属。美人衣兰佩玉。澹秋水凝神，阳春人曲。烹鲜坐啸，清净五千言自足。横剑气、南斗光中，浩然一醉引双鹿。回雁到、归书未续。梦草处、旧芳重绿。谁忆潇湘岁晚，为唤起长风，吹飞黄鹄。功名异时，圮上家传谢荣辱。待封留，拜公堂下，授我长生箓。